**bocet**

*Ovidiu Oana-pârâu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

fă o stea s-aprindă focul

să îmi ard în el norocul

fumul să ridice-n aer

al tristeţii mele caier

vântul să mă-nnoade-n ploaie

abur trist printre şiroaie

să mă-ngroape în ţărână

nou izvor într-o fântână

să schimb arşiţa-n răcoare

ca o binecuvântare

pe cei sugrumaţi de sete

seva mea să îi îmbete

iar când cumpăna s-o frânge

apa-n ciutură o strânge

şi presar-o în grădină

florilor la rădăcină

iar din flori să faci cunună

şi cufund-o în fântână

să-mi găsesc norocu-n ea

ars de foc cu steaua mea

26.08.2006

\*\*\*

\*\*\*

Volumul DOINA, DORUL, DUMNEZEU,

ciclul DOINA, Editura CORESI, 2017